b'\n_START_ARTICLE_\nKineziterapija\n_START_SECTION_\nKineziterapijos metodai\n_START_PARAGRAPH_\nMetodus medikai privalo gerai mok\xc4\x97ti ir taikyti gydymui, reabilitacijai bei profilaktikai. Atsi\xc5\xbevelgiant \xc4\xaf ligonio b\xc5\xabkl\xc4\x99 skiriami aktyv\xc5\xabs ir pasyv\xc5\xabs kineziterapijos metodai. Aktyv\xc5\xabs tokie metodai, kada ligonis pats juda. Pasyv\xc5\xabs \xe2\x80\x93 kada ligonis yra pasyvus, o \xc4\xafvairias manipuliacijas rankomis, prietaisais, aparatais atlieka gydytojas, medicinos sesuo, kineziterapeutas ar kineziterapeuto pad\xc4\x97j\xc4\x97jas.\n_START_SECTION_\nGlostymas\n_START_PARAGRAPH_\nVienas seniausi\xc5\xb3 masa\xc5\xbeo b\xc5\xabd\xc5\xb3, kuriuo pradedamas ir baigiamas masa\xc5\xbeas. Glostant ranka lengvai slysta k\xc5\xabno pavir\xc5\xa1iumi, nesudarydama prie\xc5\xa1 save odos rauk\xc5\xa1li\xc5\xb3. Glostymas tiesiogiai veikia od\xc4\x85: pa\xc5\xa1alina surag\xc4\x97jusias epidermio l\xc4\x85steles, pager\xc4\x97ja prakaito ir riebalini\xc5\xb3 liauk\xc5\xb3 veikla, odos kv\xc4\x97pavimas, kraujo apytaka kapiliaruose, pakyla odos temperat\xc5\xabra._NEWLINE_Yra skiriami keli glostymo b\xc5\xabdai:_NEWLINE__NEWLINE_1. Plok\xc5\xa1\xc4\x8diasis pavir\xc5\xa1inis glostymas;_NEWLINE__NEWLINE_2. Plok\xc5\xa1\xc4\x8diasis gilusis glostymas;_NEWLINE__NEWLINE_3. Apimantis nenutr\xc5\xabkstamas glostymas;_NEWLINE_ _NEWLINE_4. Apimantis nutr\xc5\xabkstantis glostymas.\n_START_SECTION_\nTrynimas\n_START_PARAGRAPH_\nTai audini\xc5\xb3 pajudinimas, past\xc5\xabmimas, i\xc5\xa1tempimas \xc4\xafvairiomis kryptimis. Jo metu masa\xc5\xbeuotojo ranka juda kartu su odos pavir\xc5\xa1iumi prie\xc5\xa1 ir pagal limfos tek\xc4\x97jimo krypt\xc4\xaf. Trinant i\xc5\xa1tempiami randai, suma\xc5\xbe\xc4\x97ja s\xc4\x85aug\xc5\xb3 patologija, did\xc4\x97ja kraujo tek\xc4\x97jimas \xc4\xaf audinius ir ger\xc4\x97ja j\xc5\xb3 mityba, did\xc4\x97ja raumen\xc5\xb3 tonusas._NEWLINE_Skiriami \xc5\xa1ie trynimo b\xc5\xabdai:_NEWLINE__NEWLINE_1. I\xc5\xa1ilginis trynimas;_NEWLINE__NEWLINE_2. Skersinis trynimas;_NEWLINE__NEWLINE_3. Spiralinis trynimas;_NEWLINE__NEWLINE_4. \xc5\xbdiedinis trynimas.\n_START_SECTION_\nMaigymas\n_START_PARAGRAPH_\nVienas sud\xc4\x97tingiausi\xc5\xb3 pagal atlikimo metodik\xc4\x85 masa\xc5\xbeo b\xc5\xabd\xc5\xb3. Maigymas didina raumen\xc5\xb3 tonus\xc4\x85, susitraukimo funkcij\xc4\x85, sausgysli\xc5\xb3 elastingum\xc4\x85, i\xc5\xa1tempia rai\xc5\xa1\xc4\x8dius, gerina raumen\xc5\xb3 kraujo ir med\xc5\xbeiag\xc5\xb3 apykaitos procesus, ma\xc5\xbeina raumen\xc5\xb3 nuovarg\xc4\xaf._NEWLINE_Maigymo b\xc5\xabdai: nenutr\xc5\xabkstantis i\xc5\xa1ilginis ir skersinis, nutr\xc5\xabkstantis atk\xc4\x97limas ir spiralinis.\n_START_SECTION_\nVibracija\n_START_PARAGRAPH_\nTam tikro da\xc5\xbenio ir amplitud\xc4\x97s virpesi\xc5\xb3 perdavimas k\xc5\xabno pavir\xc5\xa1iumi. Vibracija veikia ne tik t\xc4\x85 viet\xc4\x85, kuri yra masa\xc5\xbeuojama, bet ir \xc5\xa1alia bei giliau esan\xc4\x8dius audinius. D\xc4\x97l refleksinio poveikio mechanin\xc4\x97 vibracija sustiprina, o kai kada ir \xe2\x80\x9eatgaivina\xe2\x80\x9c i\xc5\xa1nykusius giliuosius refleksus, mal\xc5\xa1ina skausm\xc4\x85, gerina masa\xc5\xbeuojamos vietos mityb\xc4\x85, raumen\xc5\xb3 geb\xc4\x97jim\xc4\x85 susitraukti, kei\xc4\x8dia kraujo spaudim\xc4\x85, gerina \xc5\xbearnyno peristaltik\xc4\x85, audiniai atsigauna po traum\xc5\xb3. _NEWLINE_Skiriami \xc5\xa1ie vibracijos b\xc5\xabdai: nenutr\xc5\xabkstanti, kuri dar skirstoma \xc4\xaf labili\xc4\x85, stabili\xc4\x85 ir ta\xc5\xa1kin\xc4\x99, ir nutr\xc5\xabkstanti vibracija._NEWLINE_1. Nenutr\xc5\xabkstantis stabilus: masa\xc5\xbeuotojas virpamuosius judesius atlieka ranka vienoje vietoje;_NEWLINE__NEWLINE_2. Nenutr\xc5\xabkstantis labilus: masa\xc5\xbeuotojo ranka, virpindama audinius, slenka masa\xc5\xbeuojamu pavir\xc5\xa1iumi;_NEWLINE__NEWLINE_3. Nenutr\xc5\xabkstantis ta\xc5\xa1kinis: atliekamas vienu pir\xc5\xa1tu kaip nenutr\xc5\xabkstan\xc4\x8dios stabilios vibracijos atmaina;_NEWLINE__NEWLINE_4. Nutr\xc5\xabkstanti vibracija: \xc5\xa1ios vibracijos metu masa\xc5\xbeuotojo ranka, prisilietusi prie masa\xc5\xbeuojamo pavir\xc5\xa1iaus, staiga atitraukiama. \xc5\xa0i vibracija _ tai tarsi sm\xc5\xabgiai \xc4\xaf kuri\xc4\x85 nors viet\xc4\x85._NEWLINE_Pagalbiniai vibracijos b\xc5\xabdai: plek\xc5\xa1nojimas, padau\xc5\xbeymas, kapojimas, purtymas, sukratymas, pakratymas, past\xc5\xabmimas.\n_START_SECTION_\nMechanoterapija\n_START_PARAGRAPH_\nMechanoterapija naudojama norint atgaivinti nusilpusius arba sunkiai atliekamus judesius. Ji atliekama specialiai sukonstruotais aparatais. Mechanoterapija kaip gydymo b\xc5\xabdas susiformavo praeito \xc5\xa1imtme\xc4\x8dio viduryje. Taikant mechanoterapij\xc4\x85 judesys yra grie\xc5\xbetai lokalizuotas, tiksliai dozuojamas pasiprie\xc5\xa1inimas, raumuo tempiamas mechani\xc5\xa1kai, judesys kartojamas daug kart\xc5\xb3. Taigi mechanoterapijos metu veikiami rigidi\xc5\xa1ki raumenys, kontrakt\xc5\xabros po imobilizacijos, tempiamos sausgysl\xc4\x97s, atgaivinamas raumen\xc5\xb3 tonusas, taisomi laikysenos defektai.'